Sundhedsudvalget i Frederikshavn Kommune kom ud af 2012 med et overskud på 15 mio. kr. på et år, hvor der er brugt 297 mio. kr. i alt. - Det er utrolig glædeligt, at der er styr på budgettet. Det viser, at det nytter at sætte fokus på økonomien og at når der er en klar politisk målsætning om genopretning af økonomien, så kan det lade sig gøre, siger sundhedsudvalgsformand Anders Broholm (V). Sundhedsudvalget mener selv, at overskuddet skyldes en forbedret forebyggende indsats, der har gjort, at færre bliver indlagt på sygehuse, og overskuddet fra 2012 skal bruges på flere forebyggende initiativer i Frederikshavn Kommune. - Vi har satset på sundhedsområdet og nu høster vi frugterne heraf. Jeg mener, at borgere er bedst tjent med et nært tilbud hvis det er på et højt fagligt niveau og det er hvad vi kan tilbyde i kommunen, samtidig er det klart bedre at forebygge end at behandle, siger Anders Broholm.

Referat:
Frederikshavn Kommunes Sundhedsudvalg med stort overskud for 2012.